പി.എസ്.സി റാങ്ക് ലിസ്റ്റുകളുടെ കാലാവധി നീട്ടണം: ബി.ഡി.ജെ.എസ് കൊച്ചി: ലാസ്റ്റ്ഗ്രേഡ് ഉദ്യോഗാര്ത്ഥികള് സെക്രട്ടേറിയറ്റ് പടിക്കല് നടത്തിവരുന്ന അനിശ്ചിതകാല സമരം മുഖ്യമന്ത്രി ഇടപെട്ട് തീര്പ്പാക്കണമെന്ന് ഭാരത് ധര്മ്മ ജനസേന ബി.ഡി.ജെ.എസ് ജില്ലാ കമ്മിറ്റി ആവശ്യപ്പെട്ടു. നിയമനങ്ങള് വേഗത്തിലാക്കും എന്നതുള്പ്പെടെ ആറ് ഉറപ്പുകള് നല്കിയാണ് പി.എസ്.സി ഉദ്യോഗാര്ത്ഥികളുടെ 36 ദിവസത്തെ സമരം തിരഞ്ഞെടുപ്പിന് തൊട്ടുമുമ്ബായി തീര്പ്പാക്കിയത്. എന്നാല് ഭരണത്തില് തിരിച്ചെത്തിയിട്ടും ഉറപ്പു പാലിക്കാന് സര്ക്കാര് തയ്യാറായിട്ടില്ല. 493 പി.എസ്.സി ലിസ്റ്റുകളുടെ കാലാവധി അടുത്ത ആഴ്ച തീരുകയാണ്. പിന്വാതിലിലൂടെയുള്ള താല്ക്കാലിക നിയമനം ഒഴിവാക്കി നിലവിലെ പി.എസ്.സി റാങ്ക് ലിസ്റ്റില് നിന്ന് സംവരണതത്വം പാലിച്ച് നിയമനങ്ങള് നടത്തണം. അതല്ലെങ്കില് ലാസ്റ്റ്ഗ്രേഡ് പട്ടിക ഉള്പ്പെടെ പി.എസ്.സി റാങ്ക് ലിസ്റ്റ് ആറു മാസത്തേക്ക് നീട്ടാന് സര്ക്കാര് തലത്തില് തീരുമാനം ഉണ്ടാകണമെന്ന് ജില്ല പ്രസിഡന്റ് എ.ബി.ജയപ്രകാശ് മുഖ്യമന്ത്രിക്ക് നല്കിയ നിവേദനത്തില് ആവശ്യപ്പെട്ടു.